ການແຂ່ງຂັນ ເຕະບານໂລກ ຮອບ 8 ທີມ ເລີ້ມຂຶ້ນ ທີ່ ບຣາຊີລ (ສະໄລດ໌/ວີດີໂອ)
ການແຂ່ງຂັນເຕະບານໂລກ ຮອບ 8 ທີມ ເລີ້ມຂຶ້ນ ໃນວັນສຸກມື້ນີ້ ນຶ່ງມື້ ຫລັງຈາກໂສກນາດຕະກຳ ຢູ່ທີ່ຫົວເມືອງນຶ່ງ ຊຶ່ງເປັນເຈົ້າພາບ ຈັດການແຂ່ງຂັນ ທີ່ເຮັດໃຫ້ 2 ຄົນ ເສຍ​ຊີ​ວິດ.
ການແຂ່ງຂັນເຕະບານໂລກເລີ້ມຂຶ້ນອີກໃນວັນສຸກມື້ນີ້ ນຶ່ງມື້ຫລັງ ຈາກໄດ້ເກີດໂສກນາດຕະກຳ ຢູ່ທີ່ຫົວເມືອງນຶ່ງ ຊຶ່ງເປັນເຈົ້າພາບ ຈັດການແຂ່ງຂັນ ເຮັດໃຫ້ມີຜູ້ເສຍຊີວິດໄປ 2 ຄົນ ທີມມະຫາອຳນາດຈາກຢູໂຣບ ຄື ຝຣັ່ງ ຈະສູ້ກັບ ເຢຍຣະມັນ ໃນ ການແຂ່ງຂັນຮອບ 8 ທີມ ຝຣັ່ງ ເຄີຍຊະນະເຢຍຣະມັນ ມາແລ້ວ 4 ເທື່ອ ໃນການແຂ່ງຂັນ 6 ເທື່ອທີ່ຜ່ານມາແຕ່ເທື່ອຫຼ້າສຸດແມ່ນຊະນະຕຳແໜ່ງແຊ້ມເຕະບານ ໂລກ ໃນປີ 1998 ເຢຍຣະມັນບໍ່ໄດ້ຄອງຕຳແໜ່ງແຊ້ມເຕະບານໂລກ ມາຕັ້ງແຕ່ປີ 1990 ເວລາອະດີດເຢຍຣະ ມັນຕາເວັນຕົກ ໄດ້ຄວ້າເອົາຕຳແໜ່ງດັ່ງກ່າວ ໄປຄອງ ການແຂ່ງຂັນອີກຄູ່ນຶ່ງ ໃນຮອບ 8 ທີມ ໃນວັນສຸກມື້ນີ້ ແມ່ນລະຫວ່າງບຣາຊີລ ທີ່ເປັນແຊ້ມ 5 ສະໄໝ ກັບໂຄລອມເບຍ ຊຶ່ງບໍ່ເຄີຍໄດ້ຄອງຕຳແໜ່ງ ແຊ້ມເຕະບານໂລກມາກ່ອນ ແລະເຂົ້າແຂ່ງ ຂັນໃນຮອບ 8 ທີມ ເປັນເທື່ອທຳອິດ ການແຂ່ງຂັນເຕະບານໂລກໃນວັນສຸກມື້ນີ້ມີຂຶ້ນນຶ່ງມື້ຫລັງຈາກມີຜູ້ເສຍຊີວິດຢ່າງໜ້ອຍ 2 ຄົນ ແລະບາດເຈັບອີກ 19 ຄົນ ເວລາຂົວຂ້າມທາງ ທີ່ສ້າງບໍ່ທັນແລ້ວ ພັງລົງມາ ທັບຖະໜົນສາຍ ນຶ່ງທີ່ເມືອງ Belo Horizonte ເຈົ້າໜ້າທີ່ເວົ້າວ່າ ມີລົດຫຼາຍໆຄັນໄດ້ຖືກຂົວທີ່ພັງລົງມານັ້ນທັບ Belo Horizonte ແມ່ນເມືອງນຶ່ງ ທີ່ເປັນເຈົ້າພາບຈັດການແຂ່ງຂັນເຕະບານໂລກ ແລະຈະ ເປັນບ່ອນ ຈັດການແຂ່ງຂັນຮອບ 4 ທີມ ຫຼືຮອບຮອງຊະນະເລີດ ໃນວັນອັງຄານ ຈະມານີ້ ສ່ວນອີກ 2 ຄູ່ ຈະແຂ່ງກັນໃນວັນເສົາມື້ອື່ນ ຄືອາເຈັນຕີນາ ຈະສູ້ກັບແບລຢ້ຽມ ທີ່ນະຄອນ Brasilia ແລະເນເທີແລນ ຈະສູ້ກັບຄອສຕາຣິກ້າ ຢູ່ທີ່ເມືອງ Salvador ການແຂ່ງຂັນຊິງ ຕຳແໜ່ງແຊ້ມເຕະບານໂລກ ຈະມີຂຶ້ນໃນວັນທີ 13 ທີ່ນະຄອນ Rio de Janairo